Is-Segretarjat tal-Kummissjoni tal-Konferenzi tal-Isqfijiet tal-Unjoni Ewropea (COMECE) innota b'dispjaċir li r-rapport "Is-sitwazzjoni tas-saħħa sesswali u riproduttiva u d-drittijiet fl-UE, fil-qafas tas-saħħa tan-nisa", ippreżentat mill-MEP Kroat Predrag Fred Matić kif ukoll l-abbozz ta' riżoluzzjoni ma tqisx bis-sħiħ is-sitwazzjonijiet tal-ħajja tal-persuni kkonċernati u d-drittijiet tal-bniedem korrispondenti tagħhom. Skond COMECE, il-kwalifikazzjoni ta' l-abort bħala "servizz essenzjali tas-saħħa li għandu jkun disponibbli għal kulħadd hija "etikament inaċċettabbli". L-Isqfijiet Ewropej qalu li intervent mediku bħall-abort ma jistax u m'għandux isir prattika medika normali, waqt li saħqu li l-kwalifikazzjoni tiegħu bħala servizz essenzjali jiddegrada lit-tarbija fil-ġuf. "Bħala Knisja, aħna konvinti li l-ħajja umana sa' mill-bidu tagħha, inkluża l-ħajja tat-tarbija fil-ġuf, għandha d-dinjità tagħha u d-dritt indipendenti tagħha għall-protezzjoni. Fil-fehma tal-Knisja, "l-abort mhuwiex mezz ta' ppjanar tal-familja jew parti mill-kura tas-saħħa ordinarja," żiedu l-Isqfijiet. It-tarbija fil-ġuf hija ħajja indipendenti maħluqa fuq ix-xbieha ta' Alla u għanda dritt tal-bniedem għall-ħajja. COMECE innota li l-abbozz tar-riżoluzzjoni, "jippreżenta s-'servizz tas-saħħa' ta' l-abort bħala dritt tal-bniedem, sabiex l-Istati Membri jikkonformaw ma' l-obbligi tagħhom taħt trattati internazzjonali dwar id-drittijiet tal-bniedem meta jiżguraw il-provvediment tiegħu". Iżda huma enfasizzaw li "dan mhux il-każ": "M'hemm l-ebda drittijiet internazzjonali tal-bniedem, jew trattat internazzjonali ieħor, li jipprovdi għal dan," irrimarkaw l-isqfijiet Ewropej . Il-konferenza tal-Isqfijiet Ewropej innutat ukoll "bi tħassib u dispjaċir" li r-'Rapport Matić 'jiċħad "id-dritt fundamentali għall-oġġezzjoni tal-kuxjenza", li hija minquxa fil-Karta tad-Drittijiet Fundamentali tal-Unjoni Ewropea. Huma żiedu li l-abbozz ta' riżoluzzjoni jikser il-prinċipju ta' sussidjarjetà tal-UE peress li "ma jagħtix kas tar-responsabbiltà tal-Istati Membri biex jiddefinixxu l-politika tas-saħħa tagħhom u l-organizzazzjoni u l-għoti ta' servizzi tas-saħħa u kura medika".